KOMISIJOS SPRENDIMAS
2007 m. gruodžio 19 d.
dėl 2007 m. Bendrijos finansinės paramos, skirtos padengti Belgijos, Vokietijos, Prancūzijos, Nyderlandų ir Suomijos išlaidas, patirtas kovojant su augalams ar augaliniams produktams kenksmingais organizmais
(Pranešta dokumentu Nr. C(2007) 6405)
(Tekstas autentiškas tik olandų, prancūzų, suomių, švedų ir vokiečių kalbomis)
(2007/877/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2000 m. gegužės 8 d. Tarybos direktyvą 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (1), ypač į jos 23 straipsnį,
kadangi:
(1)
Pagal Direktyvą 2000/29/EB valstybei narei gali būti suteikta Bendrijos finansinė parama, skirta padengti išlaidas, tiesiogiai susijusias su būtinomis priemonėmis, kurių imtasi arba planuojama imtis kovojant su kenksmingais organizmais, patenkančiais iš trečiųjų šalių arba iš kitų Bendrijos teritorijų, siekiant juos išnaikinti, o jei tai neįmanoma - sustabdyti jų plitimą.
(2)
Belgija, Vokietija, Prancūzija, Nyderlandai ir Suomija sudarė į jų teritorijas patekusių augalams kenksmingų organizmų likvidavimo veiksmų programas. Šiose programose nurodomi siektini tikslai, taikytinos priemonės, jų trukmė ir išlaidos. Belgija, Vokietija, Prancūzija, Nyderlandai ir Suomija per Direktyvoje 2000/29/EB nustatytą laikotarpį kreipėsi dėl Bendrijos finansinės paramos šioms programoms skyrimo pagal 2002 m. birželio 14 d. Komisijos reglamentą (EB) Nr. 1040/2002, nustatantį išsamias taisykles dėl nuostatų, susijusių su Bendrijos valstybėms narėms teikiama finansine parama augalų sveikatos kontrolei, įgyvendinimo, ir panaikinantį Reglamentą (EB) Nr. 2051/97 (2).
(3)
Belgijos, Vokietijos, Prancūzijos, Nyderlandų ir Suomijos pateikta techninė informacija suteikė Komisijai galimybę kruopščiai ir išsamiai išanalizuoti padėtį ir padaryti išvadą, kad Bendrijos finansinės paramos teikimo sąlygos, visų pirma numatytos Direktyvos 2000/29/EB 23 straipsnyje, yra įvykdytos. Todėl reikėtų suteikti Bendrijos finansinę paramą šių programų išlaidoms padengti.
(4)
Iš Bendrijos finansinės paramos galima padengti iki 50 % reikalavimus atitinkančių išlaidų. Tačiau, vadovaujantis minėtos direktyvos 23 straipsnio 5 dalies 3 pastraipa, Vokietijos pateiktai programai ir tam tikrai Nyderlandų pateiktos programos daliai skiriamos Bendrijos finansinės paramos dydį reikėtų sumažinti, nes šioms programoms, apie kurias pranešė minėtos valstybės narės, jau buvo skirtas Bendrijos finansavimas - Vokietijai Komisijos sprendimu 2006/885/EB (3), Nyderlandams - Komisijos sprendimu 2005/789/EB (4).
(5)
Vadovaudamasi Direktyvos 2000/29/EB 24 straipsniu Komisija nustato, ar atitinkami kenksmingi organizmai nebuvo įvežti dėl reikalavimų neatitinkančių apžiūrų arba patikrinimų, ir remdamasi tokio tyrimo rezultatais imasi reikiamų priemonių.
(6)
Remiantis 2005 m. birželio 21 d. Tarybos reglamento (EB) Nr. 1290/2005 dėl bendrosios žemės ūkio politikos finansavimo (5) 3 straipsnio 2 dalies a punktu, augalų sveikatos priemonės turi būti finansuojamos iš Europos žemės ūkio garantijų fondo. Šių priemonių finansinė kontrolė vykdoma taikant minėto reglamento 9, 36 ir 37 straipsnius.
(7)
Šiame sprendime nustatytos priemonės atitinka Augalų sveikatos nuolatinio komiteto nuomonę,
PRĖMĖ ŠĮ SPRENDIMĄ:
1 straipsnis
Patvirtinama 2007 m. Bendrijos finansinė parama, skirta padengti Belgijos, Vokietijos, Prancūzijos, Nyderlandų ir Suomijos išlaidas, susijusias su Direktyvos 2000/29/EB 23 straipsnio 2 dalyje nurodytomis būtinosiomis priemonėmis, kurių buvo imtasi vykdant priede išvardytas likvidavimo programas ir kovojant su atitinkamais organizmais.
2 straipsnis
1. Bendra 1 straipsnyje minimos finansinės paramos suma yra 694 273 EUR.
2. Kiekvienai programai skiriamos Bendrijos finansinės paramos didžiausios sumos nurodytos priede.
3 straipsnis
Priede nurodyta Bendrijos finansinė parama išmokama, jei laikomasi šių sąlygų:
a)
laikantis Reglamente (EB) Nr. 1040/2002 išdėstytų nuostatų pateikiami įrodymai, kad buvo taikomos atitinkamos priemonės;
b)
atitinkama valstybė narė pateikė Komisijai išmokos prašymą pagal Reglamento (EB) Nr. 1040/2002 5 straipsnį.
Finansinė parama skiriama nepažeidžiant Komisijos pagal Direktyvos 2000/29/EB 24 straipsnį atliekamų tyrimų.
4 straipsnis
Šis sprendimas skirtas Belgijos Karalystei, Vokietijos Federacinei Respublikai, Prancūzijos Respublikai, Nyderlandų Karalystei ir Suomijos Respublikai.
Priimta Briuselyje, 2007 m. gruodžio 19 d.